Hans Gjesme

Hans Gjesme (født 11. mai 1904, død  29. mars 1994) var en norsk billedkunstner. Han ble født på Uppigarden på Voll i Tønjum krets i Lærdal. 

Hans Gjesme hadde tidlig interesse for tegning, og skolebøkene hans var fulle av skisser fra eventyr, verdenshistorien og Bibelen. Allerede som 16-åring reiste han til Kristiania for å gå i lære hos Pola Gauguin, som var svært fornøyd med eleven sin innsats og raske framgang. I 1925 reiste Gjesme på studietur til Paris, der han gikk mye i Louvre og var elev hos André Lhote en måneds tid. Vinteren 1928-1929 fikk han rettledning av Axel Revold som var professor ved Statens kunstakademi i et forsøk på å finne sin egen malerstil.

I 1926 debuterte Gjesme på Vestlandsutstillingen og fikk god kritikk i Bergens Tidende. Senere ble det mer blanda kritikk, men tross i det holdt Gjesme fram med å ha årlige utstillinger, både separat og kollektivt. I 1932 ble han antatt til Høstutstillingen. Han arbeidet i en figurativ stil, med landskap og folk i Lærdal som hovedmotiv. Han var òg en dyktig tegner og laga mange karakteristiske portrett av familie og venner. De spesielle landskapa i Lærdal med bratte fjellsider tett innpå bygda, skildret han under ulike lysforhold og til ulike årstider. Gjesme prøvde seg òg på modellering i gips og søkte monumentale utsmykkingsoppdrag, uten hell.

Gjesme fikk etter hvert psykiske problem og ble i 1955 lagt inn på Gaustad sykehus i Oslo. Under oppholdet brukte han blant annet badet på 3-mannsrommet som atelier. I de gode periodene ved sykehuset både malte og tegna han, og besøkte kunstutstillinger i byen. Motiva fra denne tida skildrer det særmerka sykehusanlegget, natur og landskap, medpasienter, psyke og ensomhet. Ikke før i 1971 fikk han flytte hjem igjen til Lærdal. På sine eldre dager opplevde han omsider at arbeida hans ble verdsatt. Han fikk stadig besøk av kunstnerkollegaer, journalister og kunsthistorikere som ville se på samlinga hans. I 1977 åpna Gjesme sin største utstilling på Kunstnernes Hus i Oslo. I den anledning skreiv kunstkritiker Arne Durban blant annet: "…sent, men godt er Hans Gjesme kommet til hovudstadens kunstmiljø"Arne Durban, "Kunstrunde", Norges handels og Sjøfartstidende, 20. mai 1977..

Hans Gjesme donerte kunsten sin til Lærdal kommune rett før han døde i 1994. Med den som utgangspunkt ble Gjesmegalleriet åpnet i 1998 i samme bygg som Lærdal post- og telemuseum. En innså raskt at den omfangsrike samlinga trengte et større, ildfast og bedre egnet museumsbygg. I 2006 vant det tyske arkitektfirmaet Brethdelacalle arkitekturkonkurransen for nye Sogn kunstsenter. I 2011 sto nybygget ferdig, bygd på det allerede eksisterende Lærdal kulturhus / Nasjonalt Villakssenter ved Lærdalselva.

Den omfangsrike Gjesmesamlinga på ca. 3000 verk omfatter særlig mange landskap og portrett, skisser og ferdige arbeid, utført i ulike teknikker som maleri, tegning, grafikk, skulptur, pastell og akvarell.

 Referanser 

 Kilder 
 Ingrid Norum, «Det er berre det som er født i eins eigi sjel som er ekte kunst»: – Kva skjedde med Hans Gjesme sitt kunstnarskap då han vart psykisk sjuk og innlagd på Gaustad sjukehus? Kunst og Kultur, 107(3–4) 2025, 79–95. https://doi.org/10.18261/kk.107.3-4.3
 Den digitaliserte delen av Gjesmesamlinga er tilgjengeleg på Digitaltmuseum: https://digitaltmuseum.org/sks/collections/Sogn%20Kunstsenter
 Nettsida til Sogn Kunstsenter har mykje informasjon om kunstnaren. https://misf.no/sogn-kunstsenter
 Ingrid Norum, "Hus hjå Hans Gjesme", Myndir nr. 1, 2019.
 Morten Johan Svendsen (red.), Hermann Starheimsæter, Ulla Uberg og Ingrid Norum, Hans Gjesme. Landskap og portrett, Skald forlag, Leikanger, 2004, ISBN 9788279590422.
 Norsk kunstnerleksikon, «Hans Gjesme»

Kategori:Norske billedkunstnere
Kategori:Personer fra Lærdal kommune